কালো বেড়াল রাস্তা কাটলে, তাতে নাকি অমঙ্গল হয়। যদিও এই প্রচলিত বাক্য একেবারেই কুসংস্কার। কিন্তু সবুজ রংয়ের বেড়ালের কথা কি কখনও শুনেছেন? 
বুলগেরিয়ার রাস্তায় এমনই এক বিড়াল ঘুরে বেড়াচ্ছে। আর পাঁচটা সাধারণ বেড়ালের মতোই মিষ্টি মুখ তার। ছোট ছোট থাবা ফেলে এগিয়ে যায় সে। কিন্তু গায়ের রং সবুজ হওয়ার জন্যই সে সাড়া ফেলে দিয়েছে সোশ্যাল মিডিয়ায়। 

সখার সঙ্গে সবুজ মেনি! ছবি— ইউটিউব 
এমন আশ্চর্য বেড়াল দেখেতে তাই বুলগেরিয়ার রাস্তায় প্রায়ই মানুষের ভিড় জমে যাচ্ছে। অনেকে আবার ভয় পেয়ে তাকে ‘এলিয়েন ক্যাট’ বলেও ডাকছে। কিন্তু এই সবুজ বেড়ালের মুখের দিকে তাকালে মায়া হবে। 
কী ভাবে এই বেড়ালের গায়ের রং সবুজ হল?
অনেকেই ভেবেছিল ইচ্ছাকৃত কেউ বেড়ালটির গায়ে রং করে দিয়েছে। কিন্তু পরে জানা গিয়েছে, সে স্বেচ্ছায় সবুজবর্ণ হয়ে উঠেছে! দিনের পর দিন একটি পুরনো র‌ংয়ের ব্যারেলে গিয়ে নিশ্চিন্তে ঘুমত বেড়ালটি। আর তার ফলেই সে পুরোপুরি সবুজ হয়ে যায়। 

ভিডিও- রেক্স ফিচার্স
পশু চিকিৎসকরা জানিয়ে দিয়েছেন, এই রং বেড়ালটির স্বাস্থ্যে কোনও ক্ষতি করবে না। আর তাতেই মহানন্দে মেতে উঠেছে এলিয়েন ক্যাট-এর পাড়ার বাসিন্দারা। নিজেদের প্রিয় মেনিকে নতুন রূপে দেখতে রোজই তাকে গিয়ে আদর করছেন তাঁরা। খাবারও দিচ্ছেন। আর সেই খাবার বাকি বেড়াল বন্ধুদের সঙ্গেই চেটেপুটে খাচ্ছে সবুজ মেনি। 
তবে ধীরে ধীরে সে আবার আগের রংয়ে ফিরে যাচ্ছে বেড়ালটি। আবার সে সবুজ থেকে বাদামী হয়ে উঠছে।